Id-Deċiżjoni tal-Kunsill
tat-22 ta' Lulju 1997
dwar il-lista msemmija fit-tieni subparagrafu ta' l-Artikolu 3(1) tar-Regolament (KEE) Nru 3254/91 u fl-Artikolu 1(1)(a) tar-Regolament tal-Kummissjoni (KEE) Nru 35/97
(97/602/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropeja,
Wara li kkunsidra l-proposta mill-Kummissjoni,
Wara li kkunsidra r-Regolament tal-Kunsill (KEE) Nru 3254/91 ta' l-4 ta' Novembru 1991 li jipprojbixxi l-użu ta' nasses li jżommu s-saqajn fil-Komunità u l-introduzzjoni fil-Komunità ta' ġlud bil-pil u xi oġġetti fabbrikati minn xi speċji ta' annimali selvaġġi li joriġinaw f'pajjiżi li jaqbduhom permezz ta' nasses li jżommu s-saqajn jew metodi ta' nsib li ma jissoddisfawx l-istandards internazzjonali ta' nsib uman [1], u partikolarment it-tieni subparagrafu ta' l-Artikolu 3(1) tiegħu,
Billi r-Regolament tal-Kummissjoni (KE) Nru 35/97 ta' l-10 ta' Jannar 1997 li jippreskrivi dispożizzjonijiet għaċ-ċertifikazzjoni tal-ġlud bil-pil u oġġetti koperti bir-Regolament tal-Kunsill (KEE) Nru 3254/91 [2], u partikolarment l-Artikolu 1(1)(a) tiegħu, jgħodd biss rigward l-importazzjoni tal-ġlud bil-pil ta' annimali mhux imwielda u mrobbija fil-magħluq minn pajjiżi illi jidhru fl-elenku fl-Anness għal din id-Deċiżjoni;
Billi l-lista msemmija ġiet stabbilita abbażi ta' l-informazzjoni mitluba mill-Kummissjoni minn pajjiżi fiż-żona magħrufa ta' distribuzzjoni ta' l-ispeċi msemmija fl-Anness I għar-Regolament (KEE) Nru 3254/91;
Billi Ftehim Internazzjonali dwar l-Istandards għall-Insib b'Mod Uman intbagħtu lill-Kunsill għall-approvazzjoni; billi huwa xieraq li wieħed iżomm lura minn atti li huma kontra l-għan u l-iskop tal-Ftehim; billi l-lista tinkludi għalhekk il-pajjiżi li approvaw dan il-Ftehim;
Billi, inter alia, sakemm issir l-adeżjoni għall-Ftehim Internazzjonali dwar l-Istandardsgħall-Insib b'Mod Uman minn pajjiżi terzi li jiżdiedu jew kwalunkwe sitwazzjoni oħra koperta mill-Artikolu 3(1) tar-Regolament (KEE) Nru 3254/91, din id-Deċiżjoni tista' tkun biss ta' natura transitorja; billi l-lista msemmija qabel għandha tiġi emendata immedjatament skond is-sitwazzjonijiet ġodda, sabiex ma tfixkilx il-kummerċ fil-pil u prodotti relatati mal-pil;
Billi l-Kumitat imsemmi fl-Artikolu 5 tar-Regolament (KEE) Nru 3254/91 u li ġie kkonsultat bil-proċedura bil-miktub fl-20 ta' Diċembru 1996 ma tax opinjoni favorevoli dwar l-abbozz tad-Deċiżjoni tal-Kummissjoni li tidentifika l-lista ta' pajjiżi awtorizzati,
ADOTTA DIN ID-DEĊIŻJONI:
L-Artikolu 1
Il-lista ta' pajjiżi li jissoddisfaw għall-inqas waħda mill-kondizzjonijiet stabbiliti fl-ewwel subparagrafu ta' l-Artikolu 3(1) tar-Regolament (KEE) Nru 3254/91 u msemmi fl-Artikolu 1(1)(a) tar-Regolament tal-Kummissjoni (KE) Nru 35/97 huwa kontenut fl-Anness għal din id-Deċiżjoni flimkien ma' l-ispeċi kkonċernati.
L-Artikolu 2
Din id-Deċiżjoni għandha tidħol fis-seħħ fil-ġurnata tal-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fit-22 ta' Lulju 1997.